Source: https://beta.e-justice.europa.eu/169/MT/defendants_criminal_proceedings?MALTA&init=true&idSubpage=4&member=1
Timestamp: 2019-11-15 00:48:43+00:00
Document Index: 927925

Matched Legal Cases: ['qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Jien minn Stat Membru ieħor. Nista’ nintbagħat lura hemm wara l-proċess quddiem il-qorti kriminali?
Tagħrif dwar l-akkużi/kundanni
Tista’ tappella kontra d-deċiżjoni fil-proċess u tista’ tappella wkoll kontra s-sentenza. Tista’ tagħmel dan billi tippreżenta rikors ta’ appell quddiem il-Qorti tal-Appell Kriminali. Trid tagħmel dan fi żmien tmint ijiem ta’ xogħol fil-każ ta’ sentenza mill-Qorti tal-Maġistrati. Fil-każ ta’ verdett mill-ġurati u sentenza konsegwenti mill-Qorti Kriminali trid tippreżenta l-appell tiegħek fi żmien ħmistax-il jum ta’ xogħol mid-data tas-sentenza.
Fiż-żewġ każijiet, tista’ tappella kontra d-deċiżjoni dwar il-merti jew/u kontra s-sentenza.
Jekk tingħata sentenza ta’ priġunerija mill-Qorti tal-Maġistrati, ir-rikors tiegħek ta’ appell jissospendi l-eżekuzzjoni tas-sentenza sa meta jinqata’ l-appell.
Min-naħa l-oħra, jekk tingħata sentenza ta’ priġunerija mill-Qorti Kriminali wara verdett ta’ ħtija, tintbagħat il-priġunerija minnufih u l-preżentata ta’ appell ma tissospendix l-eżekuzzjoni tas-sentenza. F’dan l-aħħar każ tista’ titlob libertà proviżorja sa meta jinqata’ l-appell iżda bħala regola din ma tingħatax.
Ma hemm l-ebda regola fissa rigward meta jinstema’ l-appell tiegħek iżda ġeneralment jgħaddu ftit xhur qabel ma jinstema’ l-appell.
Bħala regola, ma tistax tipproduċi provi ġodda matul l-appell iżda hemm xi ftit eċċezzjonijiet bħal jekk ma kontx konxju mill-provi jew jekk dawn kienu inammissibbli fi żmien il-proċess.
Fil-każ ta’ appell kontra deċiżjoni tal-Qorti tal-Maġistrati, jekk it-testimonjanza tax-xhieda ma tkunx ġiet traskritta, dawn ix-xhieda jinstemgħu u mbagħad l-avukat tiegħek u l-prosekutur jagħmlu s-sottomissjonijiet orali tagħhom favur u kontra l-appell.
F’każijiet fejn it-testimonjanza tax-xhud tkun ġiet traskritta, isiru sottomissjonijiet orali. Fil-każ ta’ appell minn sentenza tal-Qorti Kriminali, l-avukati tiegħek jagħmlu sottomissjonijiet orali bħala sostenn tal-appell tiegħek u l-prosekutur jirreplika għal dawk is-sottomissjonijiet.
Fi tmiem il-proċess, tiġi lliberat jew ikkundannat għall-akkużi miġjuba kontrik. Tista’ anki tiġi lliberat / kkundannat parzjalment.
Jekk l-appell tiegħek jintlaqa’, is-sentenza tinbidel jew tiġi rrevokata, skont x’titlob fir-rikors tal-appell.
Jekk l-appell tiegħek ma jintlaqax, id-deċiżjoni tal-Qorti tiġi kkonfermata. F’dan l-aħħar każ, jekk is-sentenza ta’ priġunerija tkun ingħatatlek mill-Qorti tal-Maġistrati, inti tittieħed f’kustodja minnufih.
Ma għandhek l-ebda dritt ta’ appell quddiem Qorti oħra minn sentenza tal-Qorti tal-Appell Kriminali. Jekk l-ewwel deċiżjoni kienet żbaljata, ma għandek l-ebda dritt awtomatiku għal kumpens.
Jekk l-appell tiegħek jintlaqa’ u s-sentenza tiġi rrevokata, ma jinżamm l-ebda rekord tal-kundanna tiegħek.
Kundanna tkun finali jew wara sentenza tal-Qorti tal-Maġistrati jew il-Qorti Kriminali fejn ma jsir l-ebda appell fiż-żmien preskritt jew wara deċiżjoni mill-Qorti tal-Appell Kriminali.
Jekk inti minn Stat Membru ieħor, il-Qorti ma tordnax li inti tintbagħat lura lejn pajjiżek. Madankollu, tista’ tagħmel talba lill-Gvern sabiex tqatta’ ħin f’kustodja fl-Istat Membru tiegħek.
It-talba tista’ ssir ukoll mill-Gvern tiegħek jew minn jeddu jew b’appoġġ għal talba preċedenti min-naħa tiegħek. Irid jintlaħaq qbil dwar id-deċiżjoni bejn iż-żewġ Gvernijiet.
It-trasferiment mhuwiex awtomatiku u jrid jinbeda fuq talba tiegħek jew/u fuq talba tal-Gvern tiegħek.
Id-deċiżjoni li tintbagħat lura lejn pajjiżek mhijiex deċiżjoni tal-Qorti iżda hija waħda li jrid isir qbil dwarha mill-Gvern tiegħek u mill-Gvern tal-Istat Membru li sabek ħati/ħatja ta’ reat. Għalhekk, ma hemm l-ebda appell minn deċiżjoni bħal din.
Akkużi li inti ġejt ikkundannat bihom jidhru fuq iċ-ċertifikat tal-kondotta tiegħek. Madankollu, f’ċerti każijiet, bħal f’każ fejn kont taħt l-età fi żmien ir-reat, il-kundanna ma tiddaħħalx fiċ-ċertifikat tal-kondotta.
Dan it-tagħrif jinżamm mill-Kummissarju tal-Pulizija fid-Depot tal-Pulizija.
Il-kondotta tiegħek tinżamm mill-Kummissarju tal-Pulizija mingħajr limitu ta’ żmien. Madankollu, ma jiddaħħlux kundanni fiċ-ċertifikat tal-kundanna tiegħek wara li jkunu għaddew ċerti perjodi ta’ żmien li jvarjaw bejn sitt xhur sa għaxar snin, skont it-tul ta’ żmien tal-piena tiegħek. Hemm ċerti kundanni, bħal dawk relatati mad-droga li dejjem jiddaħħlu fiċ-ċertifikat tal-kondotta tiegħek, irrispettivament minn kemm ikun għadda żmien.
Il-kunsens tiegħek mhuwiex meħtieġ sabiex il-kondotta tiegħek tinżamm mill-Kummissarju tal-Pulizija. Ma tistax toġġezzjona għaż-żamma ta’ dan it-tagħrif peress li huwa permess mil-liġi.